**Tayfun Korkut** (s. 2. huhtikuuta 1974) on turkkilainen jalkapallovalmentaja ja entinen keskikenttäpelaaja.

Ura pelaajana
-------------

Saksassa syntynyt turkkilaistaustainen Korkut aloitti pelaajauransa kotikaupungissaan Stuttgartissa Kickersin joukkueessa. Hän nousi edustusjoukkueeseen kaudella 1994/95 ja pelasi seuran paidassa 14 ottelua. Kauden jälkeen Korkut siirtyi Turkin Superliigaan suurseura Fenerbahçeen, jossa pelasi seuraavan viiden vuoden ajan. Korkut kuului seuran runkopelaajiin ja esiintyi yli 140 liigaottelussa. Hän jätti seuran kesällä 2000 ja siirtyi Espanjaan Real Sociedadiin, jossa pelasi kolme kautta. Korkut edusti urallaan vielä RCD Espanyolia, Beşiktaşia ja Gençlerbirliğiä, kunnes lopetti ammattilaisena vuonna 2006.

Maajoukkuetasolla Korkut edusti Turkkia 42 A-maaottelussa ja teki yhden maalin. Korkut oli mukana EM-lopputurnauksessa 1996 ja 2000.

Ura valmentajana
----------------

Korkut aloitti valmennusuransa vuonna 2007 Real Sociedadissa juniorivalmentajana. Hän valmensi uransa alussa myös TSG 1899 Hoffenheimin ja VfB Stuttgartin organisaatiossa juniorijoukkueita. Korkut suoritti valmentajatutkinnon Kölnin maineikkaassa urheiluakatemiassa vuonna 2012.

Tammikuussa 2012 Korkut siirtyi Stuttgartin U19-joukkueen peräsimestä Turkin jalkapallomaajoukkueen apuvalmentajaksi. Hän työskenteli Abdullah Avcın aisaparina elokuuhun 2013 saakka, kunnes tämä erosi tehtävistään. Myös Korkut jätti paikkansa maajoukkueen valmennustiimissä.

Joulukuun lopussa 2013 Korkut debytoi aikuisten tasolla päävalmentajana, kun hän teki sopimuksen Saksan Bundesliigan Hannoverin kanssa. Korkutista tuli vasta historian toinen turkkilaisvalmentaja Saksan pääsarjassa. Korkutin johdolla Hannover pelasi vahvan kevätkauden ja nousi Bundesliigan keskikastiin sijalle 10. Kaudella 2014/15 menestys oli odotuksiin nähden vaisua ja lopulta seurajohto erotti Korkutin huhtikuun alussa 2015. Hänen viimeiseksi jääneessä ottelussa Hannover kärsi 4–0 murskatappion Bayer 04 Leverkusenille.

Kesäkuussa 2016 Korkut jatkoi uraansa 2. Bundesliigassa FC Kaiserslauternin päävalmentajana. Hän allekirjoitti seuran kanssa kaksivuotisen sopimuksen. Kaiserslauternin peli ei kulkenut Korkutin alaisuudessa odotusten mukaisesti, vaan kärkikamppailun sijaan seura majaili sarjan alemmassa keskikastissa. Korkut jätti tehtävänsä joulukuun lopussa 2016, kun Kaiserslautern oli sarjassa sijalla 13.

Maaliskuun alussa 2017 Korkutista tuli Bayer 04 Leverkusenin päävalmentaja. Korkut ei saanut loppukauden aikana Leverkusenin peliä piristymään ja joukkue voitti hänen johdollaan vain kaksi Bundesliiga-ottelua. Mestarien liigassa Leverkusen venyi hänen johdollaan 0-0 vierastasapeliin Atlético Madridia vastaan, mutta putosi silti jatkosta yhteismaalien perusteella. Bundesliigassa Leverkusen sijoittui lopulta 12:ta ja toukokuun puolivälissä Korkut ilmoitti, ettei jatka seuran päävalmentajana kauden jälkeen.

Tammikuun lopussa 2018 Korkut allekirjoitti kesään 2019 ulottuvan sopimuksen Bundesliigan häntäpäähän juuttuneen VfB Stuttgartin kanssa. Korkutin johdolla Stuttgart pelasi vahvan kevätkauden ja hävisi ainoastaan yhden 14 Bundesliiga-ottelustaan. Loppusijoituksissa Stuttgart oli Bundesliigan 7:s ja jäi vain kahden pisteen päähän europelipaikoista. Kausi 2018/19 alkoi kuitenkin murheellisemmin ja Stuttgartin voitettua vain yhden kauden seitsemästä ensimmäisestä Bundesliigaottelusta päätyi seurajohto erottamaan Korkutin lokakuun alussa 2018.

Marraskuun lopussa 2021 Korkut palasi valmennustehtäviin Bundesliigassa sijalla 14 majailleen Hertha Berlinin päävalmentajana. Korkutin alaisuudessa Hertha pelasi 14 ottelua, joista se voitti vain kaksi. Heikkojen tulosten myötä sijalle 17 ja putoamiskamppailuun vajonnut Hertha erotti Korkutin maaliskuussa 2022.

Lähteet
-------

1. 1 2  Tayfun Korkut Transfermarkt. Viitattu 3.4.2017. (englanniksi)
2. ↑  Turkey - Record International Players RSSF. Viitattu 3.4.2017. (englanniksi)
3. ↑  TAYFUN KORKUT TFF. Viitattu 3.4.2017. (englanniksi)
4. ↑  Çok özel bir yardımcı: Tayfun Korkut  2.3.2012. TFF. Viitattu 3.4.2017.
5. ↑  Avci leaves, Turkish Fed approaches Terim  21.8.2013. The Star Online. Viitattu 3.4.2017. (englanniksi)
6. ↑  Tayfun Korkut neuer Trainer bei Hannover 96  31.12.2013. Welt. Viitattu 3.4.2017. (saksaksi)
7. ↑  Hannover 96 wirft Trainer Korkut raus  20.4.2015. Süddeutsche Zeitung. Viitattu 3.4.2017. (saksaksi)
8. ↑  Korkut will "wieder mehr Begeisterung entfachen"  15.6.2016. Kicker. Viitattu 3.4.2017. (saksaksi)
9. ↑  KORKUT LÖST VERTRAG IN KAISERSLAUTERN AUF  27.12.2016. DFB. Viitattu 3.4.2017. (saksaksi)
10. ↑  KORKUT NEUER TRAINER IN LEVERKUSEN  6.3.2017. DFB. Viitattu 3.4.2017. (saksaksi)
11. ↑  Tayfun Korkut to leave Leverkusen at end of season  13.5.2017. DW.com. Viitattu 30.5.2017. (englanniksi)
12. ↑  Tayfun Korkut is new head-coach  29.1.2018. VfB Stuttgart. Viitattu 31.1.2018. (englanniksi)
13. ↑  VfB Stuttgart stellt Cheftrainer Tayfun Korkut frei  7.10.2018. VfB Stuttgart. Viitattu 28.10.2018. (saksaksi)
14. ↑  TAYFUN KORKUT ÜBERNIMMT FÜR PÁL DÁRDAI  29.11.2021. Hertha BSC. Viitattu 7.12.2021. (saksaksi)
15. ↑  Tayfun Korkut no longer Hertha head coach  13.3.2022. Hertha BSC. Viitattu 17.3.2022. (englanniksi)

  


|  |  |  |
| --- | --- | --- |
| Edeltäjä:**Mirko Slomka** | **Hannover 96:n päävalmentaja**1/2014–4/2015 | Seuraaja:**Michael Frontzeck** |

|  |  |  |
| --- | --- | --- |
| Edeltäjä:**Konrad Fünfstück** | **1. FC Kaiserslauternin päävalmentaja**7–12/2016 | Seuraaja:**Norbert Meier** |

|  |  |  |
| --- | --- | --- |
| Edeltäjä:**Roger Schmidt** | **Bayer Leverkusenin päävalmentaja**3–6/2017 | Seuraaja:**Heiko Herrlich** |

|  |  |  |
| --- | --- | --- |
| Edeltäjä:**Hannes Wolf** | **VfB Stuttgartin päävalmentaja**1–10/2018 | Seuraaja:**Markus Weinzierl** |

|  |  |  |
| --- | --- | --- |
| Edeltäjä:**Pál Dárdai** | **Hertha Berlinin päävalmentaja**11/2021–3/2022 | Seuraaja:**Felix Magath** |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |